**Δελτίο Τύπου**
**Τίτλος Εκδήλωσης: «Τα Χρώματα της Ψυχής μου» – Ζωγραφίζουμε μαζί Δημιουργική Ζωγραφική**

Η Πολυδύναμη Νοσηλευτική Μονάδα Ψυχικής Υγείας Θεσσαλονίκης (πρώην Ψυχιατρικό Νοσοκομείο Θεσσαλονίκης) και το Οργανωμένο Πρόγραμμα Αποκατάστασης «Απασχόληση σε παραγωγικές μονάδες ψυχικής υγείας», διοργανώνουν τη δράση **«Τα Χρώματα της Ψυχής μου» – Ζωγραφίζουμε μαζί**, μια δημιουργική εκδήλωση ζωγραφικής που θα πραγματοποιηθεί στον αύλειο χώρο της Μονάδας, την Τρίτη 16 Σεπτεμβρίου 2025 και ώρα 11:00 με 13:00 μμ.

Η δράση στοχεύει στην ενίσχυση της δημιουργικότητας, της κοινωνικής συμμετοχής και της συναισθηματικής ενδυνάμωσης ατόμων με ψυχοκοινωνικές δυσκολίες, μέσα από τη δύναμη της τέχνης.

Πιο συγκεκριμένα οι στόχοι της Εκδήλωσης είναι:

* **Μείωση του κοινωνικού στίγματος** γύρω από την ψυχική ασθένεια, μέσω της καλλιτεχνικής έκφρασης.
* **Ενίσχυση της κοινωνικής συμμετοχής και αποδοχής** των συμμετεχόντων.
* **Ανάπτυξη της αυτοέκφρασης, αυτοεκτίμησης και κοινωνικών δεξιοτήτων**.
* **Δημιουργία ευκαιριών συνεργασίας και επικοινωνίας** ανάμεσα σε ωφελούμενους, επαγγελματίες ψυχικής υγείας και μέλη της κοινότητας.

Η εκδήλωση περιλαμβάνει μια ομαδική δραστηριότητα ζωγραφικής με τη συμμετοχή ατόμων από τα Οργανωμένα Προγράμματα Αποκατάστασης, τη 2η Ειδική Μονάδα Κοινωνικής Επανένταξης Ενηλίκων, το Κέντρο Ημέρας, τις Ψυχιατρικές Κλινικές Ενηλίκων (πρώην Τμήματα Βραχείας Νοσηλείας) καθώς και από άλλες δομές και τμήματα της Μονάδας μας. Όλοι μαζί οι επαγγελματίες ψυχικής υγείας, οι λήπτες υπηρεσιών Ψυχικής Υγείας και μέλη της κοινότητας θα αποτυπώσουν μέσα από το χρώμα και το σχέδιο σκέψεις, συναισθήματα και εμπειρίες από τον ψυχικό τους κόσμο.

**Με τη δύναμη της τέχνης εκφράζουμε όλοι μαζί την αποδοχή, τη συμπερίληψη, τη συνύπαρξη απέναντι στον κοινωνικό αποκλεισμό και τις διακρίσεις.**

Μέρος από τα έργα που θα δημιουργηθούν, θα εκτεθεί στον **Πολυχώρο Πολιτισμού Ισλαχανέ** στα πλαίσια της έκθεσης που θα πραγματοποιηθεί από τις 23 Σεπτεμβρίου έως τις 17 Οκτωβρίου 2025, μαζί με δημιουργίες του Καλλιτεχνικού Εργαστηρίου του Προγράμματος Αποκατάστασης.

Για περισσότερες πληροφορίες μπορείτε να απευθυνθείτε στο τηλέφωνο:

**2313 324 643**